**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred:** 3.

**Nastavno područje**: Književnost

**Nastavna tema**: Šaljiva pjesma

**Ključni pojmovi**: ritam, kitica, rima, šaljiva pjesma

**Cilj:** Upoznati učenike sa šaljivom pjesmom, prepoznati i izreći temu pjesme, zamijetiti ponavljanje u pjesmi radi postizanja ritma, razvijati naviku čitanja pjesama i promišljanje potaknuto pjesmom.

**Zadatci nastave:**

1. **Obrazovni**: razlikovati pjesmu prema obliku od proznoga teksta, prepoznati šaljivu pjesmu, razumjeti pjesmu, uočiti ponavljanje stihova u pjesmi radi postizanja ritma i zvučnoga doživljaja pjesme, odrediti kitice, stihove, rimu
2. **Funkcionalni**: razvijati kulturu slušanja, čitanjem i slušanjem pjesama bogatiti rječnik, poticati učenike na govorno i pisano izražavanje, poticati izražajno čitanje, slobodno izražavati doživljaj pjesme, razvijati sposobnost logičkoga mišljenja i zaključivanja
3. **Odgojni:** razvijati komunikacijske vještine, razvijati zanimanje i ljubav prema poeziji, poticati učenike na suradnički rad, aktivnost, urednost i točnost, maštovitost

**Nastavne metode**: razgovora, usmenoga izlaganja, demonstracije, pisanja, čitanja, zapažanja, rada na književnome tekstu, apstrahiranja, slušanja, objašnjavanja

**Oblici nastave**: frontalni rad, individualni rad, rad u skupini

**Nastavna sredstva i pomagala**: bilježnica, školska ploča, projektor, prijenosno računalo, nastavni listići, šaljive pjesme (Femenić, Stanislav. 2004. *Kada vas volim.*; *Antologija hrvatske dječje poezije.* 2008. Ur. Zalar, Ivo.)

**Korelacija:** Sat razrednika

**Tijek nastavnoga sata**

1. **Motivacija**

S pomoću PPT prezentacije učenici igraju igru asocijacije, otkrivaju pojmove u poljima u kojima dolaze prvo do djelomičnih, a potom do konačnoga rješenja: *šaljiva pjesma*. Učenici igru igraju po skupinama, redoslijed je unaprijed dogovoren.

|  |  |  |  |
| --- | --- | --- | --- |
| narodna | hi-hi-hi | vic | Balog |
| rimovana | zarazan | neslana | Cesarić |
| kitica | ha-ha-ha | mala | Femenić |
| stih | podrugljiv | uspjela | Jakševac |
| PJESMA | SMIJEH | ŠALA | PJESNIK |

**ŠALJIVA PJESMA**

1. **Najava, interpretativno čitanje**

Učitelj najavljuje čitanje šaljivih pjesama. Prije toga ponavlja s učenicima obilježja šaljive pjesme: Zašto je neka pjesma šaljiva? Što može biti šaljivo u pjesmi? Na koje sve načine pjesnik postiže šaljivost, humorističnost?

1. **Interpretacija literarnoga predloška**

Nakon čitanja svake pjesme slijedi izricanje dojmova i kratak razgovor o pročitanoj pjesmi.

1. **Stvaralački rad**

Učenici rade u skupinama, svaka skupina dobiva zadatak na listiću, predstavnik skupine čita zadatak, zajednički se dogovaraju kako će ga riješiti, zapisuju rješenje u bilježnice, nakon dogovorenoga vremena glasnogovornik izlaže pred razredom rješenje svoje skupine.

**Prilozi**

1. **Šaljive pjesme**

**DVIJE PJESME BEZ VEZE**

**PRVA:**

Tovar sijena,

Šaka slame,

Tri reklame,

Snop galame,

Zrno raži,

Vreća laži,

Smijeh iz

Mijeha

Mijeh iz smijeha,

Kolač straha,

Duh bez

Daha,

Čvarci,

Žmarci

I komarci...

I na kraju

I na koncu –

Kuhan kamen

Suh u loncu

I zub očnjak

Babe Reze –

Reze – kreze

Majoneze –

K tome kad se

Hihot doda...

Nema veze –

Luk i voda.

**DRUGA:**

Evo stigla

Zadnja moda –

Maksi kaput

Nosi roda,

Mini suknju

Krava šije,

Jež brkove

Žabi brije

Slikovnicu

Koza lista,

U neboder

Žuri glista.

Bit će trke

Oko Krke,

Žive jeze –

Nema veze!

K tome kad se

Jauk doda –

Tip-top pjesma...

Luk i voda!

**Stanislav Femenić**

**VIDIO SAM**

Vidio sam jednu ciklu

Kako juri na biciklu!

...Tikva helikopter vozi

A stonoga jadna gladna –

Skakuće na jednoj nozi.

Vidjeh gljivu kako plače

I kraj panja krpa hlače!

Krpa! Šije! – Šije! Krpa!

I pod šešir rupe trpa...

...Kad eto ti krokodila!

Silazi sa romobila...

* Što se čudiš? – veli on.

A kada je toga dana

Slon sišao s tobogana...

Surlom mahne – djeco hvala –

Prvog travnja to je šala!

**Stanislav Femenić**

**RODBINA**

Vjerujte mi – ne znam

Kakav tu je red.

Tko je kome strina,

A tko kome djed?

Djed je meni unuk,

Ja sam njemu djed.

Kako da naučim

Taj rodbinski red?!

Majka mi je mati,

A baki je – kći!

Ti si meni ja,

Ja sam tebi – ti!

Zar osoba ista

Ujak je i stric?!

Ovo zvuči meni

Kao neki vic!

On je meni stric,

Ja sam njemu djed.

E pa, ljudi moji

Kakav je to red?!

Čudan mi je, čudan

Taj rodbinski red.

Možeš biti sebi

I strina i djed!

**Miroslav Dolenec Dravski**

**ČUDAN TIP**

Ja sam neki

Čudan tip.

Idem putem,

Čitam strip.

Idem putem,

Glavom: tup!

Srušim vrata,

Slomim stup!

Srećom glava

Nije ćup.

Kad napravim

Njome: tup

Da crepova

Bude kup!

Tvrda glava –

Dobra stvar.

Njome zidove

Rušiš bar!

**Miroslav Dolenec Dravski**

1. **Nastavni listići**

**VRSTE SMIJEHA**

Zadatak: Na svijetu ima različitih vrsta smijeha. Evo nekoliko primjera, a ti odredi komu bi navedeni smijeh mogao pripadati.

HO-HO-HO – smijeh Djeda Mraza

HI-HI-HI-HI –

HA-HA-HA –

HU-HU-HU-

HE-HE-HE –

**MUDRE IZREKE O SMIJEHU**

Zadatak: Pročitaj sve izreke o smijehu. Odaberi jednu i svojim riječima objasni njezino značenje.

*Stvar je jednostavna – ne možete se ljutiti na nekoga tko vas nasmijava.*

*Svaki dan bez smijeha uludo je potrošen.*

*Koristite svaku priliku za smijeh. To je najjeftiniji lijek.*

*Gdje se ništa ne može pomoći, lijepo je bar nasmiješiti se.*

*Ako je netko umoran kako bi ti dao osmijeh, daj ti njemu svoj.*

**MUDRE IZREKE O SMIJEHU**

Zadatak: Pročitaj mudre izreke o smijehu koje su napisali poznati ljudi. Smisli i ti svoju izreku o smijehu.

*Mir počinje s osmijehom.*

*Dan u kome se nisi nasmijao je izgubljen dan.*

*Osmijeh će ti dati još deset godina života.*

*Nađi vremena za smijeh, smijeh je muzika duše.*

1. **Biografije pisaca**

**Miroslav Dolenec Dravski** rođen je 1937. u Novom Virju blizu Đurđevca gdje je kraće vrijeme radio u školi. Pisao je aforizme, humorističnu prozu, televizijske drame, a skupio je i objavio zbirku narodnih pripovjedaka i pošalica iz Podravine. Iznenada je umro u Zagrebu 1995. Javljao se u dječjim časopisima, izdao je zbirku dječje poezije *Svatko ima svoju zvijezdu*.

**Stanislav Femenić** rođen je 1924. u Carevoj Ćupriji u Bosni. Djetinjstvo je proveo u Vinkovcima. Diplomirao je u Zagrebu na Medicinskome fakultetu, po zanimanju je bio liječnik. Preminuo je 2012. godine. Za djecu je počeo pisati 1953. i otada se pojavljuje u časopisima *Modra lasta, Smib* i *Radost*. Pjesme su mu objavljene u antologijama dječje poezije, školskim čitankama i lektirama za osnovnu školu. Objavio je zbirke dječje poezije pod naslovima: *Puž na ljetovanju, Krijesnice, Trči, Trči, Trčimir* i *Idi pa vidi*. Objavio je četiri knjige proze za djecu: *Tikva s nosom, Dosjetljivi jedan, Ludi kamen* i *Maštograd*. Objavio je i zbirke pjesama, kratkih priča i zagonetaka s naslovom *Dođe jedan niotkud, Kada vas volim* i *Psst*. Femenić je napisao i tekstove za više od stotinu slikovnica. Mnoge su pjesme Stanislava Femenića uglazbljene.